Dmitri Megalinski
Ura > Seuraura

Megalinski on Molot-Prikamje Permin kasvatti. Hän debytoi seuran miesten kakkosjoukkueessa vain 15-vuotiaana Venäjän kolmanneksi korkeimmalla sarjatasolla Pervaja ligassa kaudella 2000–2001. Kaudeksi 2002–2003 Megalinski siirtyi Lokomotiv Jaroslavlin organisaatioon. Kaudella 2003–2004 hän debytoi Superliigassa, jossa Megalinski pelasi yhden ottelun. Suurimman osan kaudestaan hän pelasi kuitenkin sarjatasoa alempana Vysšaja Ligan HK Voronežissa, jossa tulokaskausi toi 42 runkosarjaottelussa tehot 4+8=12. Megalinski sijoittui 159 minuutillaan koko liigan jäähypörssissä neljänneksi. Myös kaudella 2004–2005 hän pelasi Lokomotivissa yhden Superliigan ottelun. Megalinski pelasi suurimman osan kaudestaan seuran kakkosjoukkueessa, jonka tehokkain puolustaja hän oli tehoilla 8+14=22.
Ottawa Senators varasi Megalinskin kuudennella kierroksella 186. pelaajana NHL:n varaustilaisuudessa 2005. Kaudella 2005–2006 hän pelasi Superliigassa 20 runkosarja- ja kahdeksan playoff-ottelua tehden yhden syöttöpisteen. Megalinski pelasi osan kaudestaan vielä myös Lokomotivin kakkosjoukkueessa, jonka eniten maaleja tehnyt puolustaja hän oli neljällä osumallaan. Kaudeksi 2006–2007 Megalinski siirtyi Vysšaja Ligan Himik Voskresenskiin. Kaudeksi 2007–2008 hän palasi Superliigaan ja siirtyi Vitjaz Podolskiin.
Kaudeksi 2008–2009 Superliigan tilalle perustettiin KHL, jossa Megalinski jatkoi pelejään Vitjaz Podolskin mukana. Hänen ensimmäinen kokonainen pääsarjakautensa toi 52 runkosarjaottelussa tehot 2+5=7. Kaudella 2009–2010 Megalinski teki KHL:n yhden kauden piste-ennätyksensä tehoilla 4+16=20. Kaudeksi 2011–2012 hän siirtyi kaksivuotisella sopimuksella Metallurg Novokuznetskiin. Megalinski voitti joukkueen sisäisen tehotilaston lukemalla +6. Kaudella 2012–2013 hän oli Metallurgin tehokkain puolustaja tehoilla 5+9=14.
Megalinski siirtyi kaudeksi 2013–2014 Spartak Moskovaan. Marraskuussa 2013 seura kuitenkin kauppasi hänet ja kesän 2015 ensimmäisen kierroksen varausvuoron Avtomobilist Jekaterinburgiin vaihdossa hyökkääjä Filipp Toluzakoviin. Huhtikuussa 2015 Megalinski teki Avtomobilistin kanssa kolmivuotisen jatkosopimuksen. Kaudella 2015–2016 hän nousi joukkueen varakapteeniksi. Megalinski oli Avtomobilistin tehokkain puolustaja Nikolai Timašovin kanssa tehoilla 5+11=16. Hän edusti joukkuetta myös Spengler Cupissa vuosina 2015 ja 2016. Elokuussa 2018 Megalinski teki sopimuksen Kazakstanin mestaruussarjassa pelaavan Arlan Kokshetaun kanssa. Hän edusti joukkuetta Kazakstan Cupin ajan, mutta Megalinski ei pelannut kuitenkaan enää runkosarjassa. Syyskuussa hän palasi Metallurg Magnitogorskiin, joka oli vuotta aiemmin siirtynyt pelaamaan KHL:n farmiliiga VHL:ään. Joulukuussa seura kauppasi Megalinskin Severstal Tšerepovetsin KHL-joukkueeseen vaihdossa hyökkääjä Vjatšeslav Skobeleviin.
Kesällä 2019 Megalinski osallistui Severstal Tšerepovetsin harjoitusleirille, mutta hän ei kuitenkaan saanut koko syyskaudella sopimusta KHL:stä. Megalinski sai sittemmin sopimustarjouksia mm. Kazakstanista ja Puolasta. Lopulta hän tarttui Mestis-joukkue TuTon tarjoukseen ja teki siirtotakarajalla helmikuussa 2020 joukkueen kanssa loppukauden 2019–2020 kattavan jatkosopimuksen. Megalinskia oli houkuttelemassa joukkueeseen myös hänen ystävänsä Aleksandr Nikulin, jonka kanssa Megalinski pelasi aiemmin mm. Spartak Moskovassa ja Venäjän alle 20-vuotiaiden maajoukkueessa. Kaudeksi 2020–2021 hän palasi KHL:ään ja siirtyi vuoden mittaisella sopimuksella kiinalaisjoukkue Kunlun Red Stariin. Viiden siellä pelatun ottelun jälkeen Megalinski palasi lokakuussa kazakstanilaisen Arlan Kokshetaun riveihin, jossa hän pelasi yhden ottelun. Marraskuussa 2020 Megalinski ilmoitti lopettaneensa pelaajauransa.